Konteinerterminal on suur ja pole mõeldav, et iga autojuht valiks ise liikumistee. Sadama territooriumile sõitmisel saab autojuht marsruudi kaardi, mis hõlbustab liiklemist terminali territooriumil. Autode sattumine kaidele on välistatud. Kasutusel on erinevad terminalitehnoloogiad. Kõige enam kasutatakse konteinerkraanade (Ship to Shore) ja nende taga töötavate ASC (Automated Stacking Crane) koostöö tehnoloogiat. ASC-d teenindavad nii autosid, konteinerronge kui ka pargaseid. Need on suutelised tegema tunni  jooksul kuni 50 konteineri teisaldamist. Traditsioonilise tehnoloogiana on kasutusel ka harktõstukid (straddle carrier), mis veavad konteinereid kai ja raudteeterminali vahel. Ööpäeva jooksul käideldakse ASC-de ja harktõstukite poolt kokku ca 10 000 veoühikut. Ilma juhita töötavad ASC-d teenindavad nii konteinerkraanasid kui ka konteinerveokeid. Kuna konteineri veoplatvormile on vaja asetada konteiner sentimeetrise täpsusega, teostab selle lõpliku paigutamise kinnitussõlmedesse siiski autojuht.